*****

ΚΑΝΟΝΙΣΜΟΣ (ΕΟΚ) αριθ. 455/88 ΤΗΣ ΕΠΙΤΡΟΠΗΣ

της 18ης Φεβρουαρίου 1988

σχετικά με το στατιστικό κατώφλι των στατιστικών του εξωτερικού εμπορίου της Κοινότητας και του εμπορίου μεταξύ των κρατών μελών της

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1736/75 του Συμβουλίου της 24ης Ιουνίου 1975 περί των στατιστικών του εξωτερικού εμπορίου της Κοινότητας και του εμπορίου μεταξύ των κρατών μελών αυτής (1), όπως τροποποιήθηκε από τον κανονισμό (ΕΟΚ) αριθ. 3678/87 (2), και ιδίως τα άρθρα 24 και 41,

Εκτιμώντας:

ότι, από την έγκριση του κανονισμού (ΕΟΚ) αριθ. 3432/85 της Επιτροπής της 5ης Δεκεμβρίου 1985 σχετικά με το στατιστικό κατώφλι των στατιστικών εξωτερικού εμπορίου της Κοινότητας και του εμπορίου μεταξύ των κρατών μελών της (3), οι μέσες τιμές της ECU, εκφρασμένες σε εθνικά νομίσματα, εξελίχθηκαν με αποκλίνοντα τρόπο· ότι το στατιστικό κατώφλι των 800 ECU, εκφρασμένο στον παραπάνω κανονισμό σε εθνικά νομίσματα σύμφωνα με σταθερό συντελεστή μετατροπής που βασίζεται στις μέσες τιμές συναλλάγματος της περιόδου μεταξύ Ιουλίου 1984 και Ιουνίου 1985, βρίσκεται, κατά την τρέχουσα περίοδο, συχνά υπερβολικά ψηλά ή υπερβολικά χαμηλά ώστε να επιτρέψει στα κράτη μέλη να αποκομίσουν, στον επιθυμητό βαθμό, τα πλεονεκτήματα που προσδοκούν για την επεξεργασία των στατιστικών αποτελεσμάτων του εξωτερικού τους εμπορίου· ότι έχει ιδιαίτερη σημασία η εκ νέου μετατροπή του στατιστικού κατωφλίου των 800 ECU με βάση τη μέση τιμή συναλλάγματος μιας πιο πρόσφατης περιόδου· ότι, για το σκοπό αυτό, φαίνεται πρόσφορη η επιλογή της περιόδου μεταξύ Νοεμβρίου 1986 και Οκτωβρίου 1987·

ότι πρέπει, για λόγους απλοποιήσεως, να στρογγυλευθούν τα ποσά που έχουν συγκεντρωθεί κατ' αυτόν τον τρόπο·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Στατιστικής του Εξωτερικού Εμπορίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το στατιστικό κατώφλι κατά την έννοια του άρθρου 24 του κανονισμού (ΕΟΚ) αριθ. 1736/75, εκφρασμένο σε αξία, καθορίζεται σε 800 ECU.

Άρθρο 2

Το στατιστικό κατώφλι που καθορίστηκε στο άρθρο 1, εκφρασμένο σε εθνικά νομίσματα, δεν μπορεί να είναι:

1.2.3 // - για την Ομοσπονδιακή Δημοκρατία της Γερμανίας, πέρα από // 1 600 // γερμανικά μάρκα, // - για τη Δανία, πέρα από // 6 300 // δανικές κορόνες, // - για τη Γαλλία, πέρα από // 5 500 // γαλλικά φράγκα, // - για την Ελλάδα, πέρα από // 125 000 // δραχμές, // - για την Ιρλανδία, πέρα από // 650 // ιρλανδικές λίρες, // - για την Ισπανία, πέρα από // 115 000 // ισπανικές πεσέτες, // - για την Ιταλία, πέρα από // 1 200 000 // ιταλικές λίρες, // - για τις Κάτω Χώρες, πέρα από // 2 000 // ολλανδικά φιορίνια // - για την Πορτογαλία, πέρα από // 130 000 // πορτογαλικά εσκούδα, // - για το Ηνωμένο Βασίλειο, πέρα από // 600 // λίρες στερλίνες, // - για την Οικονομική Ένωση του Βελγίου- Λουξεμβούργου, πέρα από // 34 500 // βελγικά φράγκα ή φράγκα Λουξεμβούργου.

Άρθρο 3

Ο παρών κανονισμός εφαρμόζεται για πρώτη φορά στις στατιστικές που αναφέρονται στα στατιστικά δεδομένα του έτους 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Φεβρουαρίου 1988.

Για την Επιτροπή

Peter SCHMIDHUBER

Μέλος της Επιτροπής

(1) ΕΕ αριθ. L 183 της 14. 7. 1975, σ. 3.

(2) ΕΕ αριθ. L 346 της 10. 12. 1987, σ. 12.

(3) ΕΕ αριθ. L 326 της 6. 12. 1985, σ. 24.